धुलाबारी टाइगर च्याम्पियन
बिर्तामोडको बोस्टर्न ब्लास्टरविरुद्ध रोमाञ्चक जित हासिल गर्दै धुलाबारी टाइगर रसोइ झापा लिग क्रिकेट प्रतियोगिताको च्याम्पियन बनेको छ । धुलाबारीले बोस्टर्नलाई ७ विकेटले पराजित गर्दै उपाधिसहित २ लाख ११ हजार रुपैयाँ जितेको हो । बोस्टर्नले १ लाख ११ हजार रुपैयाँमा चित्त बुझाएको छ ।
काँकडभिट्टा — बिर्तामोडको बोस्टर्न ब्लास्टरविरुद्ध रोमाञ्चक जित हासिल गर्दै धुलाबारी टाइगर रसोइ झापा लिग क्रिकेट प्रतियोगिताको च्याम्पियन बनेको छ । धुलाबारीले बोस्टर्नलाई ७ विकेटले पराजित गर्दै उपाधिसहित २ लाख ११ हजार रुपैयाँ जितेको हो । बोस्टर्नले १ लाख ११ हजार रुपैयाँमा चित्त बुझाएको छ ।काँकडभिट्टा माविको मैदानमा टस हारेर ब्याटिङका लागि निम्त्याइएको बोस्टर्नले खराब सुरुआत गरे पनि निर्धारित २० ओभरमा ८ विकेट गुमाएर १ सय ३६ रन बनायो । विवेक चिमरियाले २८ र समीर कार्कीले २५ रन जोडे । करण केसी ४ बल खेलेर २ रन बनाएर क्याच आउट भए । करण आउट भएपछि बोस्टर्न निराश बनेको थियो । धुलाबारीका दीपेश कँडेल र ज्ञानेन्द्र श्रेष्ठले २/२ तथा गुल्सन झा र प्रवेश कामतीले १/१ विकेट लिए । धुलाबारीले १४.४ ओभरमै लक्ष्य पूरा गर्‍यो । धुलाबारीको जितमा डम्बर विष्ट नायक बने । उनले ४४ बलमा ८९ रन जोडे । फजल रहमानले अविजित २१ रनको योगदान दिए । करण केसी, विधान गोश्वामी र मिनास थापाले १/१ विकेट लिए । राष्ट्रिय तथा अन्तर्राष्ट्रिय खेलाडी सम्मिलित दुवै टोलीबीचको खेल निकै रोमाञ्चक भएको थियो । शुक्रबारको खेलमा धुलाबारीले सनराइज काँकडभिट्टालाई २ विकेट र बोस्टर्नले भद्रपुर राइजिङ किङलाई ७ विकेटले पराजित गरेर फाइनल यात्रा तय गरेका थिए । करण केसी प्लेयर अफ द सिरिजको पुरस्कार लिँदै। तस्बिर : पर्वत/कान्तिपुरधुलाबारीका प्रशिक्षक प्रवीण अग्रवालले करण केसीलाई सस्तोमा पेभेलियन फर्काएका कारण टोलीको जित निश्चित भएको जनाए । ‘पहिलो खेलमा पनि हामीले बोस्टर्नलाई पराजित गरेका कारण मनोबल उच्च थियो’, अग्रवालले भने, ‘त्यही हाम्रो जितको कारण हो ।’ धुलाबारीवाट पवन सर्राफ, भूपाल दंगाल, फिरदोष अन्सारी, ज्ञानेन्द्र, दीपेश र मुकुन्द यादव जस्ता अनुभवी खेलाडी थिए । बोस्टर्नले अलराउन्डर करणसहित मिनास थापा, दीपु भुजेल, समीर कार्कीलाई मैदानमा उतारेको थियो । ‘करणसँग बढी आशावादी थियौं’, बोस्टर्नका प्रशिक्षक विनीत बाँस्तोलाले भने, ‘करण केसी नचल्दा जित गुमाउनुपर्‍यो ।’ प्रतियोगिताको प्लेयर अफ द सिरिज करण केसी भए । उत्कृष्ट ब्याटरको उपाधि भद्रपुर राइजिङ किङका मञ्जित श्रेष्ठले पाए । बेस्ट फिल्डर सौजन घिमिरे भए । बेस्ट बलर धुलाबारीकै ज्ञानेन्द्र भए । लर्डबुद्ध क्रिकेट एकेडेमीले आयोजना गरेको यो प्रदेश १ कै पहिलो फ्रेन्चाइज प्रतियोगिता हो । प्रतियोगितालाई शिवशक्ति ग्रुपको रसोइ तोरीको तेलले मुख्य प्रायोजन गरेको थियो । उपविजेतालाई १ लाख ११ हजार रुपैयाँ पुरस्कार स्थानीय सञ्चार उद्यमी बालकृष्ण थापाले प्रायोजन गरेका थिए । नेपाल क्रिकेट संघ (क्यान) का कोषाध्यक्ष रोशन सिंहलगायतले विजेता तथा उपविजेता टोलीलाई पुरस्कार हस्तान्तरण गरेका थिए । 